Document ID: 31987R1210

*****
ΚΑΝΟΝΙΣΜΟΣ (ΕΟΚ) αριθ. 1210/87 ΤΗΣ ΕΠΙΤΡΟΠΗΣ
της 30ής Απριλίου 1987
για την τροποποίηση του κανονισμού (ΕΟΚ) αριθ. 1528/78 περί λεπτομερειών εφαρμογής του καθεστώτος ενισχύσεως για τις αποξηραμένες ζωοτροφές
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1117/78 του Συμβουλίου της 22ας Μαΐου 1978 περί κοινής οργανώσεως της αγοράς στον τομέα των αποξηραμένων ζωοτροφών (1), όπως τροποποιήθηκε τελευταία από τον κανονισμό (ΕΟΚ) αριθ. 1985/86 (2), και ιδίως το άρθρο 6 παράγραφος 3,
Εκτιμώντας:
ότι το άρθρο 3 του κανονισμού (ΕΟΚ) αριθ. 1417/78 του Συμβουλίου της 19ης Ιουνίου 1978 περί του καθεστώτος ενισχύσεως για τις αποξηραμένες ζωοτροφές (3), όπως τροποποιήθηκε τελευταία από τον κανονισμό (ΕΟΚ) αριθ. 1173/87 (4), προβλέπει ότι σε ορισμένες περιπτώσεις η μέση τιμή της διεθνούς αγοράς καθορίζεται βάσει των τιμών των ανταγωνιστικών προϊόντων· ότι τα εν λόγω ανταγωνιστικά προϊόντα καθορίζονται στο άρθρο 3 του κανονισμού (ΕΟΚ) αριθ. 1528/78 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 436/87 (6) · ότι, μεταξύ των ανταγωνιστικών προϊόντων, η κριθή πρέπει να αποτιμηθεί στην τιμή της αγοράς στις ελλειμματικές ζώνες της Κοινότητας· ότι η τιμή κατωφλίου της κριθής δεν μπορεί να θεωρηθεί ως αντιπροσωπευτική αυτής της τιμής αγοράς· ότι θα πρέπει, για να απλοποιηθεί ο καθορισμός της τιμής αυτής ως τιμής όψεως και μακροπρόθεσμα, να ληφθεί υπόψη μια μέση τιμή αγοράς της κριθής ίση με τη μέση τιμή της παρεμβάσεως αυξημένη με ένα κατ' αποκοπή ποσό·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Αποξηραμένων Ζωοτροφών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1528/78 τροποποιείται ως εξής:
1. Η παράγραφος 3 του άρθρου 3 αντικαθίσταται από την ακόλουθη παράγραφο:
«3. Στην περίπτωση κατά την οποία η μέση τιμή της διεθνούς αγοράς καθορίζεται βάσει του άρθρου 3 του κανονισμού (ΕΟΚ) αριθ. 1417/78, η Επιτροπή καθορίζει την τιμή βάσει του αθροίσματος των τιμών των ακολούθων προϊόντων:
- 15 χιλιογράμμων πλακούντων σόγιας που έχουν περιεκτικότητα σε ολικές ακάθαρτες πρωτεΐνες 44 %,
- 35 χιλιογράμμων γλουτένης αραβοσίτου που έχει περιεκτικότητα σε ολικές ακάθαρτες πρωτεΐνες 23 %,
- 89 χιλιογράμμων citruspellets που έχουν περιεκτικότητα σε ολικές ακάθαρτες πρωτεΐνες 6 %,
από το ποσό δε αυτό αφαιρείται η τιμή 39 χιλιογράμμων κριθής ποιοτικού τύπου.
Για τον καθορισμό της τιμής της κριθής, λαμβάνεται υπόψη μια μέση τιμή αγοράς στις ελλειματικές ζώνες της Κοινότητας. Η τιμή αυτή ισούται με το άθροισμα του μέσου όρου των τιμών παρεμβάσεως της κριθής που ισχύουν κατά την περίοδο εμπορίας της κριθής εντός της οποίας βρίσκεται ο μήνας για τον οποίο καθορίζεται η μέση τιμή στη διεθνή αγορά, προσαυξημένη με ένα κατ' αποκοπή ποσό. Για την περίοδο εμπορίας των αποξηραμένων ζωοτροφών 1987/88 το ποσό αυτό ισούται με 10 ECU ανά τόνο.
Στην περίπτωση κατά την οποία η κατάσταση της αγοράς δεν επιτρέπει να καθορίσουμε την τιμή των εν λόγω προϊόντων, η Επιτροπή τα αντικαθιστά με άλλα προϊόντα τα οποία έχουν παρόμοια χαρακτηριστικά κατά τη διάρκεια το πολύ δύο διαδοχικών καθορισμών της τιμής της διεθνούς αγοράς. Στην περίπτωση αυτή, οι ποσότητες κάθε προϊόντος που θα ληφθεί υπόψη καθορίζονται λαμβάνοντας υπόψη τη σχέση της τιμής που διαπιστώνεται κατά τη διάρκεια μιας περιόδου αναφοράς μεταξύ του προϊόντος που αναφέρεται στο πρώτο εδάφιο και εκείνου που το αντικαθιστά.»
2. Η παράγραφος 4 του άρθρου 5 αντικαθίσταται από το ακόλουθο κείμενο:
«4. Στην περίπτωση κατά την οποία, κατ' εφαρμογή της παραγράφου 3 και του άρθρου 6, η μέση τιμή της διεθνούς αγοράς μακροπρόθεσμα καθορίζεται σύμφωνα με το άρθρο 3 του κανονισμού (ΕΟΚ) αριθ. 1417/78, η τιμή της κριθής που λαμβάνεται υπόψη ισούται με το άθροισμα του μέσου όρου των τιμών παρεμβάσεως της κριθής που ισχύουν για την περίοδο εμπορίας της κριθής εντός της οποίας βρίσκεται ο μήνας για τον οποίο καθορίζεται μακροπρόθεσμα η μέση τιμή στη διεθνή αγορά, προσαυξημένη με ένα κατ' αποκοπή ποσό που αναφέρεται στο άρθρο 3 παράγραφος 3 δεύτερο εδάφιο.»
Άρθρο 2
Ο παρών κανονισμός αρχίζει να ισχύει την 1η Μαΐου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Απριλίου 1987.

Labels: 2
6